Kiired ja vihased (2001. aasta film)

**"Kiired ja vihased"** (inglise keeles "*The Fast and the Furious*") on Ameerika Ühendriikide 2001. aasta märulifilm. Selle lavastas Rob Cohen, stsenaariumi kirjutasid Gary Scott Thompson ja David Ayer. See on samanimelise sarja esimene osa, filmis mängivad Vin Diesel, Paul Walker, Michelle Rodriguez, Jordana Brewster, Rick Yune, Chad Lindberg, Johnny Strong ja Ted Levine. Filmis infiltreerub politseinik Brian O'Conner (Walker) autovarguste uurimiseks võidusõitjate jõuku ning saab sõbraks jõugu pealiku Dominic Torettoga (Diesel).

Filmi hakati looma 1998. aasta lõpus, inspiratsiooni saadi samal aastal ajakirjas Vibe ilmunud artiklist, mis rääkis New Yorgi ebaseaduslikest tänavarallidest. Stsenaariumi mustandi kirjutasid samal aastal Thompson ja Erik Bergquist, hiljem võeti kampa ka Ayer. O'Conneri ja Torretto rollidesse kaaluti erinevaid näitlejaid, Walker värvati aastal 1998 ning Diesel aastal 1999. Mõlemad näitlejad käisid enne võtteid päris tänavavõidusõitudel. Võtted toimusid 2000. aasta suvel ja sügisel peamiselt Los Angeleses ja selle ümbruses. Filmi muusika lõi BT.

"Kiired ja vihased" esilinastus 2001. aasta suvel. Vaatajad kiitsid märulistseene ja näitlejameisterlikkust, kuid kritiseerisid sisu. Seda filmi peetakse Dieseli, Walkeri ja Rodrigueze läbimurdeks. Filmi eelarve oli 38 miljonit dollarit, piletitulu teeniti 207 miljonit. Filmist arenes välja terve seeria, telesari ja mitu arvutimängu. Aastal 2003 jõudis kinodesse selle järg.

## Sisu
Los Angelese lähedal toimub rööv: kolme tuunitud Honda Civicuga kurjategijad kaaperdavad kiirteel kallist elektroonikat vedava veoauto ning kaovad öhe. Juhtumit saadetakse varjunime all lahendama Los Angelese politsei ja FBI ühendmeeskonna uurija Brian O'Conner. Brian külastab kurikuulsa võidusõitja Dominic "Dom" Torretto väikepoodi, kus töötab Dominicu õde Mia. Poodi tulevad Domi jõugu liikmed (Vince, Leon, Jesse ja Domi tüdruksõber Letty), Vince on Briani suhtes umbusklik ning norib temaga tüli. Dom lahutab kakluse ning ähvardab korraldada Briani vallandamise Harry autotöökojast, kus ta varioperatsiooni raames töötab. Harryl õnnestub Dom siiski ümber veenda.

Brian tuleb autode kokkutulekule tuunitud Mitsubishi Eclipse'iga, et röövlitele jälile saada. Dom tuleb Mazda RX-7-ga ning korraldab võidusõidu. Brian paneb panuseks oma auto ning Dom, Brian ja veel kaks juhti sõidavad võidu. Briani auto läheb rikki ning Dom võidab, kuid sündmuskohale jõuavad politseinikud ning inimesed peavad põgenema. Brian päästab Domi, kuid kogemata satuvad nad Domi rivaali, Johnny Trani ja tema nõo Lance'i territooriumile. Tran ja Lance hävitavad Briani auto ning Dom ja Brian peavad taksoga koju minema. Dom väidab, et Brian on talle endiselt auto võlgu.

Brian toob Domile romu Toyota Supra ning Domi sõbrad hakkavad seda remontima. Samal ajal tekib Brianil suhe Miaga ning ta uurib Trani tausta.

Kolmanda jõugu liige Hector külastab Harry töökoda ning tellib Honda Civicutele varuosi. Brian murrab Hectori garaaži sisse ning uurib tema autosid, kuid jääb Domile ja Vince'ile vahele. Brian valetab, et teeb rivaalide autodele enne võidusõitu taustakontrolli.

Brian, Dom ja Vince lähevad ka Trani autosid kontrollima, Brian leiab Trani garaažist hulgaliselt elektroonikat ning teatab sellest oma ülematele, politseiseersant Tannerile ja FBI agent Bilkinsile. Tran peetakse kinni, kuid selgub, et leitud tehnika polnud varastatud. Bilkins on Briani ja Tanneri peale vihane. Bilkins ütleb Brianile, et veokijuhid on enesekaitseks hakanud relvi kaasas kandma ning annab Brianile 36 tundi juhtumi lahendamiseks. Bilkins kahtlustab röövides Domi. Brian ja Dom lähevad kõrbesse võidusõidule, kus Jesse kaotab Tranile oma isa Volkswagen Jetta. Jesse satub paanikasse ja põgeneb ning Dom ja Tran kaklevad. Tran süüdistab Domi politseile kaebamises.

Õhtul näeb Brian pealt, kuidas Dom oma salgaga röövile läheb. Ta avaldab Miale oma tõelise identiteedi ning ütleb, et Dom on ohus. Dom, Letty, Vince ja Leon proovivad veokit röövida, kuid veokijuht tulistab neid; Vince saab raskelt haavata ja Letty sõidab teelt välja. Brian ja Mia jõuavad sündmuskohale ning Brian peab Vince'ile helikopteri kutsumiseks teistele oma identiteedi paljastama. Dom, Mia, Letty ja Leon põgenevad enne politsei tulekut.

Brian läheb Domi juurde teda kinni pidama, kuid Dom ei järgi käsklusi ning tahab Jesse'it Trani eest kaitsma minna. Jesse jõuab nende juurde ning palub abi, kuid samal ajal jõuavad mootorratastel Tran ja Lance ning tapavad ta. Brian loobub Domi arreteerimisest ning asub Trani ja Lance'i jälitama. Neid asub jälitama ka Dom, kes kasutab selleks oma isa Dodge Chargerit. Tagaajamise käigus nügib Dom Lance'i teelt välja ning Brian tapab Trani.

Brian kohtub taas Domiga ning nad sõidavad võidu. Sõit jääb viiki, aga kohe pärast finišit satub Dom avariisse. Brian ei arreteeri Domi, vaid annab talle oma auto võtmed, mille ta talle oma väitel võlgneb. Ta kõnnib minema ning Dom sõidab tema autoga ära.

Pärast tiitreid on stseen, kus Dom sõidab Mehhikos Chevrolet Chevelle'iga.

## Osades

* Vin Diesel – Dominic Torretto
* Paul Walker – Brian O'Conner
* Michelle Rodriguez – Letty Ortiz
* Jordana Brewster – Mia Torretto
* Rick Yune – Johnny Tran
* Chad Lindberg – Jesse
* Johnny Strong – Leon